[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 24.5.2006

KOM(2006) 241 endelig

2006/0083 (CNS)

Forslag til

RÅDETS FORORDNING

om regler for frivillig graduering af direkte betalinger som fastsat i forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EF) nr. 1290/2005

(forelagt af Kommissionen)

BEGRUNDELSE

1. I aftalen fra december 2005 om de finansielle rammer for 2007–2013 indførte Det Europæiske Råd en mulighed, hvorefter medlemsstaterne kan ”graduere” eller nedsætte markedsudgifterne og de direkte betalinger, der opstår under første søjle af den fælles landbrugspolitik, op til et maksimum på 20 % og anvende de således fremkomne beløb til deres programmer for udvikling af landdistrikter (anden søjle af den fælles landbrugspolitik). Det opfordrede Rådet til på grundlag af et forslag fra Kommissionen at fastsætte de nærmere bestemmelser for overførsler fra første søjle og bestemte, at den yderligere fællesskabsfinansiering til udvikling af landdistrikter hverken skulle være genstand for national medfinansiering eller for reglerne om mindsteudgifter pr. akse som fastsat i forordningen om udvikling af landdistrikter.

2. Eftersom de beløb, der svarer til frivillig graduering, ikke bør anses for at være en del af de maksimale beløb, der udgør det årlige loft for EGFL's udgifter, og eftersom der bør gives mulighed for at vedtage gennemførelsesbestemmelser vedrørende især frivillig graduering, bør Rådets forordning (EF) nr. 1290/2005 ændres i overensstemmelse hermed.

3. I nærværende lovgivningsforslag til Rådets forordning om regler for frivillig graduering af direkte betalinger i henhold til Rådets forordning (EF) nr. 1782/2003 og om ændring af forordning (EF) nr. 1290/2005 om finansiering af den fælles landbrugspolitik anføres, hvordan medlemsstaterne kan anvende frivillig graduering, og hvordan pengene kan anvendes til udvikling af landdistrikter.

4. Et første vigtigt princip vil være, at pengene skal gå gennem Fællesskabets budget, dvs. en reduktion i forpligtelsesbevillinger til udgifter under første søjle med en tilsvarende stigning i forpligtelsesbevillinger til udvikling af landdistrikter.

5. Markedsudgifterne i forbindelse med den fælles landbrugspolitik (f.eks. intervention, eksportrestitutioner, støtte til privat oplagring osv.) egner sig ikke til graduering. De støtter markedet som helhed, kan ikke klart tilskrives en bestemt medlemsstat og svinger med tiden. Når der er behov for markedsinterventioner, er det endvidere ikke særlig økonomisk fornuftigt kun at betale f.eks. 90 % af eksportrestitutionerne. Som følge heraf bør andre udgifter i forbindelse med den fælles landbrugspolitik end direkte betalinger være udelukket fra frivillig graduering.

6. Frivillig graduering bør så vidt muligt indrettes efter bestemmelserne for tvungen graduering, dvs. gælde for samme grundlag af direkte betalinger. Desuden bør de første 5 000 EUR i direkte betalinger fritages for denne yderligere nedsættelse, ligesom i forbindelse med tvungen graduering. Dette betyder, at landbrugerne skal modtage en tillægsstøtte inden for rammerne af et loft, som Kommissionen fastsætter for hver medlemsstat, der anvender frivillig graduering. Medlemsstaterne skal meddele Kommissionen den grad af frivillig graduering, de ønsker at anvende (indtil højst 20 %) for perioden 2007–2012 (kalenderår for direkte betalinger).

7. Medlemsstater, der anvender frivillig graduering, skal modtage de tilsvarende beløb som anden EF-finansieringskilde til deres programmer for udvikling af landdistrikter, som vil være omfattet af alle reglerne for udvikling af landdistrikter eventuelt med undtagelse af bestemmelserne om medfinansiering (artikel 70, stk. 3, i Rådets forordning (EF) nr. 1698/2005) samt om forfinansiering til ELFUL (artikel 25 i forordning (EF) nr. 1290/2005). Artikel 17 i forordning (EF) nr. 1698/2005 (mindsteudgiftssatser pr. akse) bør imidlertid også gælde for de beløb, der er til rådighed fra frivillig graduering med henblik på at sikre overensstemmelse med de grundliggende regler for den fælles politik. Frigjorte midler skal anvendes inden for de centrale programmer for udvikling af landdistrikter (ikke i særskilte mindre programmer, som kun finansieres ved frivillig graduering), for at de samme administrerende myndigheder og udbetalingskontorer kan få mulighed for at forvalte programmerne.

8. Endelig bør Kommissionen have beføjelse til at vedtage gennemførelsesbestemmelser vedrørende integrering af frivillig graduering i programmeringen af landdistriktsudviklingen og vedrørende den finansielle styring heraf.

2006/0083 (CNS)

Forslag til

RÅDETS FORORDNING

om regler for frivillig graduering af direkte betalinger som fastsat i forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EF) nr. 1290/2005

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen,

under henvisning til udtalelse fra Europa-Parlamentet[1], og

ud fra følgende betragtninger:

(1) For at styrke politikken for udvikling af landdistrikter i Fællesskabet bør medlemsstaterne have mulighed for at anvende et system med frivillig graduering. Den frivillige graduering bør tage form af en nedsættelse af de direkte betalinger som omhandlet i artikel 2, litra d), i Rådets forordning (EF) nr. 1782/2003[2], idet de midler, der svarer til denne nedsættelse, skal anvendes til finansiering af programmer for udvikling af landdistrikter i henhold til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)[3]. De nedsættelser af de direkte betalinger, der er et resultat af anvendelsen af frivillig graduering, skal supplere dem, der følger af anvendelsen af tvungen graduering som omhandlet i artikel 10 i forordning (EF) nr. 1782/2003.

(2) For at lette den administrative gennemførelse bør den frivillige graduering beregnes på samme grundlag som det, der gælder for tvungen graduering efter artikel 10 i forordning (EF) nr. 1782/2003.

(3) For at tage hensyn til mindre landbrugeres særlige situation bør der ydes en tillægsstøtte, såfremt der anvendes frivillig graduering. Tillægsstøtten bør svare til det beløb, der fremkommer ved anvendelse af frivillig graduering på de første 5 000 EUR i direkte betalinger inden for rammerne af et loft, som fastsættes af Kommissionen.

(4) Brugen af de midler, der svarer til anvendelsen af frivillig graduering, bør ikke være genstand for national medfinansiering i henhold til forordning (EF) nr. 1698/2005 og for den forfinansiering, der gælder for ELFUL i henhold til Rådets forordning (EF) nr. 1290/2005 af 21. juni 2005 om finansieringen af den fælles landbrugspolitik[4]. Der bør derfor gives mulighed for undtagelser fra disse forordninger.

(5) De foranstaltninger, der er nødvendige for gennemførelsen af denne forordning, bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[5].

(6) De beløb, der svarer til anvendelsen af frivillig graduering, bør tages i betragtning ved fastlæggelsen af det årlige loft for de udgifter, der finansieres af Den Europæiske Garantifond for Landbruget, og muligheden for at vedtage gennemførelsesbestemmelser vedrørende især frivillig graduering bør medtages i forordning (EF) nr. 1290/2005.

(7) Forordning (EF) nr. 1290/2005 bør derfor ændres i overensstemmelse hermed -

UDSTEDT FØLGENDE FORORDNING:

KAPITEL I FRIVILLIG GRADUERING

Artikel 1

1. Med forbehold af artikel 10 i forordning (EF) nr. 1782/2003 kan medlemsstaterne i perioden 2007–2012 anvende en nedsættelse, i det følgende benævnt ”frivillig graduering”, på alle de direkte betalinger efter artikel 2, litra d), i forordning (EF) nr. 1782/2003, der skal foretages på deres område i et givet kalenderår.

2. De nettobeløb, der svarer til anvendelsen af frivillig graduering, skal være til rådighed som fællesskabsstøtte til foranstaltninger under programmerne for udvikling af landdistrikter finansieret af Den Europæiske Landbrugsfond for Udvikling af Landdistrikterne i overensstemmelse med forordning (EF) nr. 1698/2005.

3. Nedsættelser i forbindelse med frivillig graduering skal ske på samme beregningsgrundlag, som det der gælder for graduering i henhold til artikel 10 i forordning (EF) nr. 1782/2003. Disse nedsættelser anvendes ikke for tillægsstøtte, der ydes til landbrugere i henhold til artikel 12 i den forordning.

Såfremt der anvendes nedsættelser i henhold til frivillig graduering, skal landbrugere, der modtager direkte betalinger i henhold til forordning (EF) nr. 1782/2003, modtage en tillægsstøtte, som skal svare til det beløb, der fremkommer ved anvendelse af nedsættelsesprocenten på de første 5 000 EUR eller mindre i direkte betalinger. Nedsættelserne i henhold til frivillig graduering eller graduering i henhold til artikel 10 i forordning (EF) nr. 1782/2003 anvendes ikke for denne tillægsstøtte.

De samlede tillægsstøttebeløb, der kan ydes i en medlemsstat i et kalenderår, kan ikke overstige de lofter, der fastsættes af Kommissionen i overensstemmelse med den procedure, der henvises til i artikel 144, stk. 2, i forordning (EF) nr. 1782/2003. Medlemsstaterne foretager om nødvendigt en lineær procenttilpasning af tillægsstøtten for at sikre, at disse lofter overholdes.

4. Hver medlemsstat skal anvende en enkelt nedsættelsessats pr. kalenderår. Satsen kan ændres progressivt i henhold til forud fastsatte trin. Den maksimale nedsættelsessats er 20 %.

Artikel 2

Inden to måneder efter denne forordnings ikrafttræden skal medlemsstaterne vedtage og underrette Kommissionnen om de årlige satser for frivillig graduering, der vil gælde i perioden 2007–2012 .

Artikel 3

1. De nettobeløb, der svarer til anvendelsen af frivillig graduering, fastsættes af Kommissionen og tilføjes til den årlige fordeling pr. medlemsstat, der henvises til i artikel 69, stk. 4, i forordning (EF) nr. 1698/2005.

2. Medlemsstaterne kan vedtage ikke at anvende de lofter, der henvises til i artikel 70, stk. 3, i forordning (EF) nr. 1698/2005, på de beløb, der tilføjes til den årlige fordeling pr. medlemsstat i henhold til stk. 1 i denne artikel.

Artikel 25 i forordning (EF) nr. 1290/2005 finder ikke anvendelse på de beløb, der tilføjes til den årlige fordeling pr. medlemsstat i henhold til stk. 1 i denne artikel.

Artikel 4

Gennemførelsesbestemmelserne for dette kapitel vedtages i overensstemmelse med den procedure, der henvises til i artikel 90, stk. 2, i forordning (EF) nr. 1698/2005, navnlig for så vidt angår bestemmelser om integrering af frivillig graduering i programmeringen af udviklingen af landdistrikter, eller i givet fald i artikel 41, stk. 2, i forordning (EF) nr. 1290/2005, navnlig for så vidt angår bestemmelser om den finansielle styring af frivillig graduering.

KAPITEL II Æ NDRING AF FORORDNING (EF) NR. 1290/2005 OG AFSLUTTENDE BESTEMMELSE

Artikel 5

I forordning (EF) nr. 1290/2005 foretages følgende ændringer:

1) Artikel 12, stk. 2, affattes således:

“2. Kommissionen fastsætter de beløb, der i henhold til artikel 10, stk. 2, artikel 143d og artikel 143e i forordning (EF) nr. 1782/2003 og artikel 1 i Rådets forordning (EF) nr. …./2006* stilles til rådighed for ELFUL.

* EUT L … af …, s. ….”

2) I indledningen til artikel 42 affattes andet punktum således:

”Disse bestemmelser skal bl.a. omfatte:”

Artikel 6

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT |

1. | BUDGETPOST: 05 03 05 04 | BEVILLINGER (FBF 2007): 37 660,663 mio. EUR 12 366,220 mio. EUR |

2. | FORANSTALTNINGENS BETEGNELSE: Rådets forordning om regler for frivillig graduering af direkte betalinger som fastsat i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EF) nr. 1290/2005 |

3. | RETSGRUNDLAG: Traktatens artikel 37. |

4. | FORANSTALTNINGENS FORMÅL: At give medlemsstaterne en mulighed for frivilligt at nedsætte de direkte betalinger til landbrugere med op til 20 % og benytte disse beløb til at finansiere programmer for udvikling af landdistrikter i samme medlemsstat. |

5. | FINANSIELLE VIRKNINGER | 12-MÅNEDERS PERIODE (Mio. EUR) | INDE-VÆRENDE FINANSÅR 2006 (Mio. EUR) | FØLGENDE REGNSKABSÅR 2007 (Mio. EUR) |

5.0 | UDGIFTER, SOM AFHOLDES – OVER EU-BUDGETTET (RESTITUTIONER/INTERVENTIONER) – OVER NATIONALE BUDGETTER – AF ANDRE | – | – | – |

5.1 | INDTÆGTER – EU'S EGNE INDTÆGTER (AFGIFTER/TOLD) – NATIONALE KILDER | – | – | – |

2008 | 2009 | 2010 | 2011 |

5.0.1 | UDGIFTSOVERSLAG | – | – | – | – |

5.1.1 | INDTÆGTSOVERSLAG | – | – | – | – |

5.2 | BEREGNINGSMÅDE: – |

6.0 | ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? | JA NEJ |

6.1 | ER FINANSIERING MULIG VED OVERFØRSEL MELLEM KAPITLER PÅ DET LØBENDE BUDGET? | JA NEJ |

6.2 | ER ET TILLÆGSBUDGET NØDVENDIGT? | JA NEJ |

6.3 | BEVILLINGER TIL OPFØRSEL PÅ KOMMENDE BUDGETTER? | JA NEJ |

BEMÆRKNINGER: Denne forordning medfører ingen yderligere fællesskabsudgifter. Den udvider blot den allerede eksisterende mulighed for at overføre beløb fra udgifter under "direkte støtte" til "udvikling af landdistrikter", jf. artikel 10 i forordning (EF) nr. 1782/2003. Foranstaltningen er derfor budgetneutral. |

[1] EUT C ... af ..., s. ….

[2] EUT L 270 af 21.10.2003, s. 1. Senest ændret ved forordning (EF) nr. 247/2006 (EUT L 42 af 14.2.2006, s. 1).

[3] EUT L 277 af 21.10.2005, s. 1.

[4] EUT L 209 af 11.8.2005, s. 23.

[5] EFT L 184 af 17.7.1999, s. 23.